Is dit die laaste dae?Deur dr. Isak Burger Dr. Isak Burger (Foto: Facebook) Kersfees word vir ’n tweede opeenvolgende jaar deur nóg ’n vlaag van die Covid-19-pandemie oorskadu. Dis ironies en hartseer dat hierdie tyd van feesvreugde weer so gedemp word. Benewens die feit dat talle meer mense geïnfekteer word, siek word en sterf, is daar ook die hoogs-onverkwiklike spanning en konflik tussen die sogenaamde vaxers en anti-vaxers. Dit het ’n ongekende verdeeldheid tussen mense gebring – hier en internasionaal. Terwyl mense weens verskillende redes hulle standpunte motiveer, is daar ’n aansienlike groepering – veral uit Christelike agtergrond – wat die oënskynlik-onstuitbare en voortgesette pandemie as ’n teken van die “laaste dae” beskou. Sommige is oortuig dat hierdie misterieuse siekte van êrens af deur mense en/of demone gemanipuleer word. Oor die verskillende teorieë in die verband wil ek my nie uitlaat nie. Die vraag is: Is daar enige substansie in die bewerings dat hierdie pandemie en die moeilike tye wat daarmee gepaard gaan, die eindtyd vooraf gaan? Hierop moet mens eerstens besef dat daar kwalik ’n geslag deur die eeue was wat nie moeilike tye en een of ander katastrofiese gebeurtenis beleef het nie. Ek kyk na van my preeknotas sedert die middel-sewentigs en sien hoeveel keer ek net in my leeftyd verwys het na die “moeilike tye” waarin ons lewe. So was daar van die begin van die mensdom gereeld een of ander katastrofiese gebeurtenis – soms beperk tot sekere lande, soms globaal. Dink maar net aan die laaste eeu: die Eerste Wêreldoorlog, die Groot Griep-pandemie van 1918/9, die Tweede Wêreldoorlog, die opkoms van kommunisme en spanning tussen die Ooste en die Weste, die huidige opbouende spanning tussen China, Rusland en die Weste, die groeiende spanning in die Midde-Ooste en dan natuurlik die Covid-19-pandemie. Jesus het in sy profetiese rede kort voor sy dood in Mt. 24 en Luk. 21 ’n hele paar duidelike stellings oor die tekens van die tye en die gebeure kort voor sy wederkoms gemaak. Hy het gepraat van oorloë en konflik tussen nasies; van hongersnode, pessiektes en aardbewings; van kosmiese gebeure, die benoudheid van nasies; die vrees en paniek onder mense. ’n Mens kan onmiddellik (en tereg) reageer deur te sê dat hierdie gebeurtenisse van die begin van die mensdom plaasgevind het. ’n Bietjie navorsing dui egter ondubbelsinnig daarop dat daar oor die laaste dekades ’n onontkenbare toename in die frekwensie asook die intensiteit van hierdie onnatuurlike gebeurtenisse is. Dis byvoorbeeld maklik om ŉ Google-soektog te doen oor hoeveel keer aardbewings die laaste eeu voorgekom het. Die frekwensie en omvang/grootte van die aardbewings het met rasse skrede toegeneem. So kan elkeen van Jesus se voorspellings oor die tekens wat sy wederkoms vooraf sal gaan, nagevors word. Die belangrikste hiervan (wat ook die huidige pandemie insluit) is egter dat Jesus sélf dit voorspel het. Dit beteken dat dit God nie onkant betrap en dat Hy bloot ’n verbaasde toeskouer hiervan is nie. Natuurlik maak dit God nie die outeur van al hierdie katastrofes en krisisse nie; dit sê vir ons dat God vooraf van hierdie verwikkelinge weet en dat Hy dit as deel van sy groot Meesterplan belyn. Déúr en ná alles was en is God steeds die Een in beheer. Hy gebruik selfs die mees negatiewe faktore en gebeurtenisse om sy ewige doel te verwesenlik. Anderkant hierdie gebroke bestel en planeet wat vroeër of later op ’n gewisse einde afstuur, wag daar ’n Nuwe Hemel en ’n Nuwe Aarde waarop geregtigheid sal woon. Met dit in gedagte, kan Christene hierdie Kersfees – en die toekoms – meer as ooit, blymoedig en hoopvol tegemoet gaan.